મોટાભાગની શાળાઓમાં સ્પોર્ટસ કે ઈતર પ્રવૃતિઓ કરાવાતી નથી અને તેમાં પણ લાંબા પાઠયક્રમના કારણે વિદ્યાર્થીઓ પોતે ફ્રી ટાઈમમાં પણ પોતાને મનગમતી પ્રવૃતિઓ કરી શકતા નથી. આ જ કારણસર ભણતર પ્રત્યે અણગમો ફેલાયો છે અને આ ભણતર ભાર સમાન લાગી રહ્યું છે ત્યારે હવે, ૧૯૮૬થી અત્યાર સુધી ચાલતી આવતી શિક્ષણ પઘ્ધતિમાં ઘરખમ ફેરફારો કરી વિદ્યાર્થીઓનો ભાર ઓછો કરવા તેમજ રાષ્ટ્રનું એક મજબુત નિર્માણ કરવા તરફ કેન્દ્ર સરકારે પ્રયાસો શરૂ કર્યા છે. ધ ન્યુ નેશનલ એજયુકેશન પોલીસી એનઈપીનો ડ્રાફટ તૈયાર થઈ ગયો છે જે આ માસના અંતમાં ૩૧ ઓકટોબર સુધીમાં કેન્દ્ર સરકાર સમક્ષ રજુ કરાવે તેવી શકયતા છે. આ નવી શૈક્ષણિક પઘ્ધતિમાં શાળાનો પાઠયક્રમ ઘટાડવો, ભારતની સ્થાનિક ભાષાઓ પર વિદ્યાર્થીઓની પકડ આવે, વિવિધ રમતો પ્રત્યે રૂચી જાગે અને પુસ્તકીયા જ્ઞાનની સાથે-સાથે પ્રેકટીકલ અનુભવ પણ કેળવે તે પર વિશેષ ભાર મુકાયો છે.